FW moes net nie uit RNE stap | Netwerk24
Deur Nic De Wet, Brummeria 05 Februarie 2020 00:01
Oor Murray La Vita se artikel oor FW de Klerk (31.01): De Klerk het die respek van die wêreld en verreweg die meeste Suid-Afrikaners op 2 Februarie 1990 afgedwing met sy staatsrede.
Hy het gewys wat staatsmanskap is deur 'n steeds ongewilde besluit te neem om apartheid as 'n ideologie te beëindig en geregtigheid vir al die inwoners van hierdie land te bring.
Niemand kan dit van hom wegneem nie en mag hy nog lank lewe daarvoor.
Die enigste fout wat hy myns insiens gemaak het en waaronder ons vandag nog ly, was om uit die regering van nasionale eenheid (RNE) te stap. Dinge kon vandag anders gelyk het as die kundigheid van die "ou Suid-Afrika" in die regering behoue kon bly en 'n sterk opposisie die ANC tussen die lyne en by die onderhandelde ooreenkomste kon hou.
Ongelukkig het hy in die slaggat getrap van die eie ek en nie op daardie oomblik aan die land as geheel gedink nie.
Vir die meeste politieke partye van ons tyd gaan dit net oor gain and fame en politieke spel, en die ou NP en al die sogenaamde "wit" partye ná hom is nie 'n aks beter as die ANC, die EFF of enige ander party nie.
Dit is net jammer dat sulke foute 'n lang nadraai het en die gevolge nie oornag reggemaak kan word nie. Mag ons leer uit die foute van die verlede en ons huidige president ondersteun in sy pogings om dinge in ons land reg te maak en te laat werk.